ทิสโก้คุ้มครองเงินต้นหากำไรหุ้นจีน
ทิสโก้ออกกองทุนไชน่าลิงค์ฟันด์ 5 คุ้มครองเงินต้น โอกาสกำไรจากตลาดหุ้นจีน
25 ส.ค. 2554

ทิสโก้ออกกองทุนไชน่าลิงค์ฟันด์ 5 คุ้มครองเงินต้น โอกาสกำไรจากตลาดหุ้นจีน 
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน ทิสโก้  เปิดเผยว่า ทิศทางของเศรษฐกิจโลกในครึ่งปีหลังยังผันผวน แม้ในครึ่งปีแรกที่ผ่านมาจะส่งสัญญาณการขยายตัวที่ดี แต่ในไตรมาสที่ผ่านมาเกิดแผ่นดินไหวที่ญี่ปุ่น วิกฤติหนี้ในยุโรป วิกฤติการคลังในสหรัฐและการปรับลดความน่าเชื่อถือ ทำให้ตลาดกังวลต่อความเสี่ยงที่สหรัฐฯ และยุโรปอาจเข้าสู่ภาวะเศรษฐกิจชะลอตัว
ขณะที่เศรษฐกิจในเอเชียยังมีแนวโน้มเติบโตดี โดยเฉพาะประเทศจีน โดย บลจ. ทิสโก้ แนะนำนักลงทุนให้หันมาพิจารณาเพิ่มพอร์ตการลงทุนในเอเชียมากขึ้น เพื่อเป็นการเพิ่มโอกาสในการรับผลตอบแทน และเป็นการช่วยกระจายความเสี่ยงในการลงทุน
บลจ.ทิสโก้เตรียมเสนอขายกองทุนเปิด ทิสโก้ ไชน่า ลิงค์ ฟันด์ 5 รองรับความต้องการของนักลงทุนอีกครั้ง โดยเป็นกองทุนรวมผสมที่มีจุดเด่นอยู่ที่ความเสี่ยงไม่สูง ลงทุนในตราสารหนี้คุณภาพดีในสัดส่วนที่สามารถจะคืนเงินต้นให้กับผู้ถือหน่วยลงทุนเมื่อครบอายุกองทุน และที่สำคัญกองทุนดังกล่าวยังแบ่งเงินลงทุนบางส่วนไปลงทุนในออปชั่นอิงดัชนีหุ้นจีน HSCEI เพื่อเพิ่มโอกาสรับตอบแทนสูงโดยไม่ต้องกังวลกับความผันผวนของตลาดหุ้นจีนอีกด้วย โดยมีอายุกองทุนประมาณ 1 ปี ครึ่ง เตรียมเสนอขายครั้งเดียวในวันที่ 29 ส.ค.– 5 ก.ย.นี้ ลงทุนขั้นต่ำ 20,000 บาท